Dostál, Ondrej, poslanec NR SR (2018-09-17):
Ďakujem. Dovoľte, aby som povedal pár slov o návrhu novely zákona o volebnej kampani, ktorá je veľmi stručná a ktorá obsahuje vlastne len jedno ustanovenie, ktorým chceme zmeniť doterajšie moratórium na zverejňovanie predvolebných prieskumov zo štrnásť dní na samotný deň volieb. Ústava Slovenskej republiky v čl. 26 zaručuje slobodu prejavu a slobodu a právo na informácie ako prvé z politických práv. Podľa čl. 26 ods. 4 ústavy slobodu prejavu a právo vyhľadávať a šíriť informácie možno obmedziť zákonom, ak ide o opatrenia v demokratickej spoločnosti, nevyhnutné na ochranu práv a slobôd iných, bezpečnosť štátu, verejného poriadku, ochranu verejného zdravia a mravnosti. Zákon o volebnej kampani vymedzuje podmienky šírenia informácií v období pred voľbami trochu iným spôsobom, ktorý podľa názoru predkladateľov obmedzuje slobodu prejavu a obmedzuje slobodu šírenia informácií nad rámec dôvodov ustanovených v ústave. Ide tam o zákaz volebnej kampane počas volebného moratória, ktoré je ale iba dvojdňové, ale aj ob zákaz zverejňovania výsledkov volebných prieskumov v období štrnásť dní pred voľbami, ktorý navrhujeme zo zákona vypustiť, resp. ho obmedziť len na deň volieb. Obmedzenie slobody prejavu a práva šíriť informácie je v tomto prípade uskutočnené zákonom, ako to predpokladá ústava, to je v poriadku. V žiadnom prípade však nemožno preukázať, alebo ak áno, tak by som rád počul ako, že takéto obmedzenia slobody prejavu a práva šíriť informácie sú opatrením v demokratickej spoločnosti nevyhnutným, zdôrazňujem slovo nevyhnutným, na ochranu akého účelu. Práva slobôd iných, bezpečnosti štátu, verejného poriadku, verejného zdravia, mravnosti? Čo sa tým, že sa prieskum verejnej mienky zverejní tri dni pred voľbami, z týchto legitímnych účelov obmedzenia základných práv a slobôd, vrátane slobody šírenia informácií naruší? Naruší sa, narušia sa práva a slobody iných, ak dva dni pred voľbami si prečítame, že aké sú preferencie politických strán podľa najnovšieho výskumu, ktorý bol urobený pred niekoľkými dňami? Alebo je to nemravné? Je to ohrozujúce bezpečnosť štátu alebo verejné zdravie? Žiadny z týchto účelov podľa môjho hlbokého presvedčenia neospravedlňuje tento zásah do slobody šírenia informácií, a preto neexistuje žiadny legitímny a ústavou predpokladaný dôvod obmedzovať šírenie takýchto informácií. Opakujem, že ak má niekto iný názor a je presvedčený, že áno, tak rád by som, rád by som jeho dôvody poznal. V § 17 je dnes to štrnásťdňové moratórium, ktoré zakazuje zverejňovať výsledky volebných prieskumov. Predchádzajúce zákony, pretože v minulosti existovala osobitná právna úprava pre každé voľby, potom sa to zjednotilo do zákona o podmienkach výkonu volebného práva a vyčlenená je problematika kampani do zákona o volebnej kampani. V tých predchádzajúcich úpravách zákony o voľbách do Národnej rady a voľbách do Európskeho parlamentu zakazovali ich zverejňovanie prieskumov iba v dňoch volieb. Zákon o voľbe prezidenta zakazoval zverejňovanie výsledkov prieskumov tri dni pred termínom volieb a zákon o voľbách do orgánov samosprávy obcí sedem dní pred termínom volieb. Zákaz o voľbách do orgánov samosprávnych krajov vo vzťahu ku zverejňovaniu výsledkov volebných prieskumov neobsahoval žiadne obmedzenie. Čiže tá úprava bola nejednotná a tie zákazy boli od žiadneho vo vzťahu k voľbám do krajských samospráv cez iba v deň volieb, ktoré sa týkalo parlamentných volieb a europarlamentných volieb, cez tri dni až po týždeň. Ale dva týždne neboli v žiadnom z tých návrhov, preto takýto zákaz považujeme za neprimeraný a protiústavný zásah do slobody šírenia informácií. Navrhujeme účinnosť zákona 1. januára 2019. Uvedomujeme si, že kampaň ku komunálnym voľbám už prebieha, tak do tohto zákona alebo do tejto kampane nechceme zmenou zákona zasahovať, ale vo vzťahu k ďalším dvom voľbám, ktoré sa uskutočnia v budúcom roku, teda prezidentské voľby a voľby do Európskeho parlamentu, ak sa nájde vôľa v tejto snemovni, by už ten zákaz nemusel platiť, resp. by mohol byť obmedzený iba na samotný deň volieb. Je evidentné, že ten zákaz obmedzuje voličov v ich rozhodovaní, pretože im uberá informácie. Ak posledný prieskum je možné zverejniť pätnásť dní pred voľbami, tak to znamená, že reálne nejakých možno 20 dní pred voľbami sa ten prieskum najneskôr musí, musí robiť, ak nie skôr, čiže voliči nemajú aktuálne informácie. Pritom tie informácie často sú, len sa nesmú zverejniť, lebo politické strany si dajú robiť nejaký prieskum a politické strany potom disponujú alebo kandidáti disponujú tou informáciou. Tá informácia sa šíri a šepká sa, že ten rastie, alebo ten klesá, ten má také šance, alebo ten má onaké šance, a to je predsa oveľa väčší priestor na manipuláciu alebo na neinformované rozhodovanie voličov, ako keby až do termínu volieb alebo, povedzme deň, dva pred voľbami mohli byť zverejňované prieskumy. Boli by tam konkrétne čísla a boli by pod ním podpísané konkrétne agentúry alebo organizácie, ktoré ten prieskum vykonali, a voliči by sa potom vo svojom rozhodovaní komu dať svoj hlas, ktorému kandidátovi, ktorej politickej strane mohli, nemuseli riadiť, alebo brať do úvahy, aj korektnými informáciami, ktoré dostanú. Dnes tú možnosť nemajú a my im tú možnosť chceme vrátiť, lebo na ten zákaz nevidíme žiaden dôvod. Ďakujem.